Formandsberetning 2016. Holte Grundejerforening.

Jeg vil gerne præsentere vores nuværende bestyrelse:

Claus Jørgen Bjerregaard, næstformand

Mads Beyer

Ole Bech Etgen, kasserer

Ide Kristine Kromann

Inger Louise Mouritsen, referent og

Connie Ribe

* Og selvfølgelig mig selv, Henrik Halberg.

**Bestyrelsen.**

Men sådan så bestyrelsen ikke ud efter generalforsamlingen i 2015.

Den har siden da ændret sammensætning, og vi kan roligt fastslå, at det sidste år har markeret et overgangsforløb frem mod, at nye og yngre kræfter tager over:

På sidste generalforsamling meddelte Ulla Ramvold, Ole og jeg, at vi stoppede i bestyrelsen med udgangen af 2016. Det var samtidig meget glædeligt, at Ide, Claus og Mads blev valgt ind – alle meget yngre end vi i oller i 70-erne!

Allerede i januar meddelte så vores mangeårige formand Ulla, at hun flyttede fra kommunen, og jeg trådte til som formand og Claus som næstformand. Vi har savnet Ullas meget omfattende kendskab til såvel vores lokalområde som bestyrelsesarbejdet og hendes store arbejdsindsats, men vi har forsøgt at gøre vores bedste for at udfylde hendes plads.

I løbet af året har Jesper Bang Christensen og Nina Jansson forladt bestyrelsen pga. for meget erhvervsarbejde, og Conni har meddelt, at hun også stopper - af helbredsmæssige grunde – med denne generalforsamling.

Tilbage herefter er så Mads Beyer, Claus Jørgen Bjerregård, Ide Kristine Kromann og Inger Louise Mouritsen, og vi håber derfor at vi på denne generalforsamling får valgt 3 nye bestyrelsesmedlemmer og evt. nogle suppleanter.

**Bestyrelsesmøder**

Vi har siden sidste generalforsamling afholdt 6 bestyrelsesmøder.

Vi drøfter de sager der er på dagsordenen i såvel Byplanudvalget som Miljø- og teknikudvalget. Det er selvfølgelig især de sager, der vedrører os grundejere og særlig dem der berører vores område: Jeg kommer senere ind på en del af dem.

Også de dispensationssager fra lokalplanerne vi får forelagt fra forvaltningen ser vi på og endelig henvendelser fra medlemmerne.

I år har vi - inspireret af de nye bestyrelsesmedlemmer - taget fat på en revision af vores vedtægter – det er et større arbejde, og det er vi ikke blevet færdige med.

Vi mødes på skift hos hver bestyrelsesmedlem, og det er ret hyggeligt.

**Generalforsamlingen, medlemmerne, vores område.**

I år har vi sendt 1747 indbydelser ud til generalforsamlingen. Antallet er så stort, fordi vi sender indbydelser ud til alle grundejere i vores store område undtagen til de dele, der er dækket af vejlaug og mindre foreninger.

Desværre er organisationsprocenten ret lav: Kun omkring en femtedel af grundejerne er medlemmer, og det tal har ligget ret konstant/stabilt i de senere år.

Vi har haft tradition for at afholde én eller to udflugter i løbet af året. Det er ikke sket i år – vi har simpelthen haft for travlt i bestyrelsen til at nå det.

**Samarbejdet med de øvrige grundejerforeninger i Rudersdal Kommune.**

Vi samarbejder med de øvrige grundejerforeninger i Fællesudvalget, som bl.a. forbereder de to faste møder med kommunen:

Dels et stort møde for alle bestyrelsesmedlemmer, hvor Politikere og forvaltning redegør for planer og politikker

og dels et møde mellem på den ene side Fællesudvalget, dvs. grundejerforeningernes formænd, og på den anden side politikere og forvaltning. Her drøfter man konkrete problemer af forskellig art.

På det sidste møde af denne karakter var det klart at især problemerne med for høj hastighed og parkering var i fokus lige som problemerne med at sikre at lokalplanerne overholdes i forbindelse med byggerier.

**HG’s samarbejde med Rudersdal Kommune.**

En stor del af arbejdet i Holte Grundejerforening foregår i samarbejde med kommunens politikere og forvaltning i form af møder eller telefonisk eller skriftlige kontakter.

 Generelt må det siges at Rudersdal Kommune er interesseret i og også i praksis inddrager borgerne. Et udtryk herfor er den vedtagne Borgerdialogpolitik.

Det er karakteristisk for den politiske kultur i kommunen, at man samarbejder partierne imellem i kommunalbestyrelsen, og at man på tværs af partierne i f.eks. Byplanudvalget og Miljø- og Teknikudvalget er koncentreret om at finde gode og rimelige løsninger på konkrete problemer frem for at bekæmpe hinanden.

 Det betyder selvfølgelig ikke at vi altid er enige med kommunen. F.eks. har vi ikke været enige i etablering af Triruten, lige som vi mener, at der måske ikke er gjort nok for at reducere trafikhastigheden i boligområderne.

Men det ændrer altså ikke ved, at min personlige mening er, at samarbejdet med kommunen er præget af et kompetent og velvilligt modspil og samarbejde, og det vil jeg gerne sige tak for!

I øvrigt vil jeg godt slå et slag for Kommunens nye hjemmeside, hvor I også kan finde Grundejerinfo, der med jævne mellemrum udkommer elektronisk med stof af særlig interesse for os grundejere.

**Høringssager.**

Vi er blevet hørt i forbindelse med udarbejdelsen af kommunens Arkitektur- og Bevaringspolitik, som vi har støttet varmt. Den er nu vedtaget og ligger tilgængelig på kommunens hjemmeside, og jeg kan kun opfordre til at I kigger nærmere på den – mange af intentionerne er helt i overensstemmelse med vores forenings synspunkter om at bevare vores smukke og unikke omgivelser.

Vi deltager i øjeblikket i arbejdet med at udforme en ny pjece om grønne hegn,

og endelig har vi deltaget i møder i Fokusgruppen vedr. kommunens nye Trafik- og mobilitetsplan, hvor vi har gjort vores synspunkter gældende. Det er meningen at den nye Trafikplan kommer til høring i løbet af foråret 2017.

**Bevaring af vores områdes karakter.**

Vi bliver hørt i en række dispensationssager vedr. ny- og ombygninger i relation til lokalplaner, men vi får også mange henvendelser fra medlemmerne vedrører forhold der påvirker vores omgivelser, og jeg skal nævne nogle af de problemer som vi konfronteres med – ud over dem der vedrører almindelige problemer naboer imellem:

Vores grundholdning er, at fornyelse af boligmassen er nødvendig og ønskelig, men den skal ske i respekt for det omgivende miljø, men mere konkret kan man nævne:

1. At der enkelte steder i vores område er bygherrer, der bygger for stort eller for dominerende i forhold til omgivelserne – man overholder reglerne, men tager ikke nok hensyn til omgivelser og naboer.

2. At den meget store lyst til at etablere tagterrasser kan føre til indbliksgener for naboerne,

3. Og at der ikke altid er enighed om i tilstrækkeligt omfang at bevare lidt større træer.

To problemkomplekser beskæftiger vi os løbende med: det gælder Trirutens videre skæbne og forholdene omkring Næsseslottets aktiviteter og fredningsforholdene.

Til gengæld er arbejdet med renovering af Christian Winthers Sti nu afsluttet med et rigtigt smukt resultat, og vi kan samtidig glæde os over udsigtspladsen ved Olsens sø og det nye fugletårn i Vaserne.

**Trafikproblemer i vores område:**

Der er tre problemer vedrørende trafikken i vores områder som vi i HG i det forgangne år har beskæftiget os med: De mange cykelløb, parkering og endelig som det vigtigste hastigheden i boligområderne.

Cykelløbene:

Cykelløbene er måske det mindste af problemerne, men der har været en del utilfredshed i nogle områder fordi beboernes bevægelsesfrihed har været begrænset.

Det er nok vanskeligt at gøre noget ved - bortset fra at henstille til, at arrangørerne tager videst muligt hensyn til de gener der opstår.

Parkeringsproblemer:

De manglende parkeringspladser ved Holte Station blev debatteret på sidste generalforsamling, men situationen er jo ikke blevet bedre i det forløbne år. Vi kan kun henstille til, at der nu gøres noget ved at inddrage læssearealet langs banen til parkering..

På de veje i vores område, hvor vi har cykelstier, er det er permanent problem, at mange bilister parkerer helt eller delvis på cykelstien selv om det efter færdselsloven er forbudt. Problemet er, at den type parkering mange gange tvinger cyklisterne – særligt farligt er det jo for skolebørnene - ud på kørebanen.

Oplysning hjælper: f.eks. er det lykkedes os at få håndværkerne ved de store byggerier på Dronninggårds Allé til at parkere på kørebanen – men det holdt hårdt: De vil jo gerne ”tage hensyn til trafikken”!

Men så hjælper det jo ikke at Kommunen på sin hjemmeside gør opmærksom på, at det i Rudersdal kommune er tilladt for personbiler at parkere med to hjul på fortovet, men ikke med et ord nævner, at det er strengt forbudt at parkere på en cykelsti!

 - Den fejl håber vi der bliver rådet bod på, og så var det måske en idé med en oplysningskampagne i den forbindelse.

Hastigheden i boligområder:

Problemet med hastighed i kommunens boligområder er kommet mere i fokus i løbet af den seneste tid. Det har vist sig, at samtlige grundejerforeninger i kommunen klager over for høj hastighed i boligområderne, og det viser sig at ca. 67% af beboerne mener at der køres for stærkt i deres område – enkelte grundejerforeninger har taget initiativer for at få sat farten ned i deres områder, og kommunen har sammen med Rådet for sikker trafik i oktober kørt en kampagne under mottoet: ”Sænk farten før det er for sent”. Men ellers er det begrænset, hvad der er gjort for at sænke farten!

 Jeg har boet på Dronninggårds Allé i mere end 30 år, og i al den tid har jeg været vidne til utallige initiativer bl.a. flere underskriftindsamlinger – fra borgere i kvarteret for at få sat hastigheden ned på Dronninggårds Allé – uden at der er sket noget. Vi har fået cykelsti – og mange tak for det – men det har ikke ført til en reduceret hastighed på vejen – det eneste der hjælper er en form for forhindring – f.eks. parkerede biler – og det er fint når der er byggeri på vejen – men så snart håndværkerbilerne er væk i weekenden, køres der for hurtigt igen! Heldigvis har vi nu fået et klokkeklart bevis for, hvad der skal til for at få reduceret farten:

I den samme uge i september 2015 målte Rudersdal kommune hastigheden på Dronninggårds Allé

og Lyngby-Tårbæk kommune hastigheden på Parcelvej. Begge veje er overordnede lokalveje, har cykelstier, og de betjener begge Dronninggårdskvarteret, og det er i nogen grad de samme trafikanter, der benytter sig af dem. Men mens Lyngby-Tårbæk kommune har anbragt 5-6 bump på Parcelvej, er banen helt fri på Dronninggårds Allé mellem krydset ved Parcelvej og krydset ved Gl. Dronninggårds Allé. – **Og forskellene i hastighedsmålingerne er markante**: Gennemsnitshastigheden for samtlige biler i perioden var på Dronninggårds Allé ca. 50 km/t. – Gennemsnitshastigheden!!! På Parcelvej var den mellem 42 og 43 km/t! En sammenligning af trafikken på hverdage viser, at kun 55% af trafikanterne på Dronninggårds Allé overholdt fartgrænsen på 50 km/t. Det tilsvarende tal var 80% på Parcelvej. På lørdage og søndage var forskellene grellere, her overholdt kun 43-45% fartgrænserne på Dronninggårds Allé, det tilsvarende tal for parcelvej var 81-83%, og mens der stort set ikke var trafikanter på Parcelvej, der kørte over 65 km/t, lå andelen på hverdage for Dronninggårds Allé på 3%, mens 6% af trafikanterne kørte over 65 km/t på lørdage og søndage. Procenterne taler for sig selv.

Men ser man på de absolutte tal, så var det på lørdagen – den dag på ugen med mest trafik - 1286 biler, der i løbet af lørdagsdøgnet kørte over 50 km/t og 119 der kørte over 65 km/t.

Det er vel ikke helt urimeligt, at beboerne i området i så mange år har ønsket nogle foranstaltninger, **der tilskynder** bilisterne til at reducere farten lidt!!!

**Kan Holte Grundejerforening fortsætte.**

Vores forening blev grundlagt i 1905. Den er i areal den største i kommunen. Der er villaer, der er rækkehusområder med specielle servitutter, etagebyggeri uden interesse i en grundejerforening, og der ligger også erhverv, butikker og kommunale institutioner, som måske ikke har brug for en grundejerforening.

Det kan være svært at samle et sådant område, men nu er der gået 111 år, så det har måske alligevel kunnet lade sig gøre. Vores nuværende medlemmer bor ligeligt fordelt øst og vest for Kongevejen, så balancen i medlemskredsen er jævnt fordelt.

Jeg synes det er værd at støtte op om den demokratiske proces, der er opbygget gennem årene i lokalsamfundet. Der er skabt et godt samarbejde mellem kommunen og os grundejere, så derfor håber jeg, at I vil støtte foreningen og endda tage en tørn med ved bestyrelsesarbejdet.

DU/I synes måske ikke lige det er dig/jer, men vi har brug for nye bestyrelsesmedlemmer og suppleanter.

Tak for at I ville høre på mig. Jeg vil også takke bestyrelsen for et godt samarbejde i det forløbne år, og en tak til de frivillige, der hjælper os i her i aften.

Jeg vil også takke kommunen for at I møder op her i aften, samt tak for det gode samarbejde og de informative møder vi har haft sammen.

Og endelig en tak til alle jer medlemmer, for uden jer havde vi ikke en forening.

Min beretning er nu afsluttet og jeg giver ordet tilbage til dirigenten.

Henrik Halberg, formand.